CELEX: C2007/170/79
Language: el
Date: 2007-07-21 00:00:00
Title: Υπόθεση T-206/07: Προσφυγή της 12ης Ιουνίου 2007 — Foshan Shunde Yongjian Housewares & Hardware κατά Συμβουλίου

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/41
            
         Προσφυγή της 12ης Ιουνίου 2007 — Foshan Shunde Yongjian Housewares & Hardware κατά Συμβουλίου
   (Υπόθεση T-206/07)
   (2007/C 170/79)
   Γλώσσα διαδικασίας: η γαλλική
   Διάδικοι
   
      Προσφεύγουσα: Foshan Shunde Yongjian Housewares & Hardware Co., Ltd (εκπρόσωποι: J.-F. Bellis, δικηγόρος, και G. Vallera, Barrister)
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το δασμό αντιντάμπινγκ που της επιβλήθηκε με τον κανονισμό του Συμβουλίου (EΚ) 452/2007 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές σανίδων σιδερώματος, καταγωγής Λαϊκής Δημοκρατίας της Κίνας και Ουκρανίας·
            
         
               —
            
            
               να καταδικάσει το Συμβούλιο στα δικαστικά έξοδα.
            
         Λόγοι ακυρώσεως και κύρια επιχειρήματα
   Στις 23 Απριλίου 2007, το Συμβούλιο εξέδωσε, κατόπιν προτάσεως της Επιτροπής, τον κανονισμό (ΕΚ) 452/2007 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές σανίδων σιδερώματος, καταγωγής Λαϊκής Δημοκρατίας της Κίνας και Ουκρανίας (1). Με τον εν λόγω κανονισμό, που αποτελεί το αντικείμενο της υπό κρίση προσφυγής, επιβάλλεται στην προσφεύγουσα δασμός αντιντάμπινγκ.
   Με την προσφυγή της, η προσφεύγουσα ισχυρίζεται ότι ο οριστικός δασμός που της επιβλήθηκε στερείται νομιμότητας, στο μέτρο που η υποβληθείσα από την Επιτροπή στο Συμβούλιο πρόταση περί περιοριστικών μέτρων, πρόταση επί της οποίας στηρίζεται ο βαλλόμενος κανονισμός, πάσχει από δύο ελαττώματα.
   Κατ' αρχάς, η προσφεύγουσα διατείνεται ότι η διαβιβασθείσα στο Συμβούλιο από την Επιτροπή πρόταση δεν στηρίζεται στα οριστικά συμπεράσματα στα οποία η Επιτροπή κατέληξε αλλά στα προσωρινά συμπεράσματα. Η προσφεύγουσα υποστηρίζει ότι κακώς η Επιτροπή ερμηνεύει το άρθρο 2, παράγραφος 7, στοιχείο γ', του κανονισμού (ΕΚ) 384/96 (2) ως απαγορεύον σ' αυτή να διορθώσει, κατά τη διάρκεια έρευνας, τον αρχικό προσδιορισμό του καθεστώτος μιας επιχειρήσεως από πλευράς αυτής της διατάξεως. Επομένως, η προσφεύγουσα ισχυρίζεται ότι η πρόταση της Επιτροπής σχετικά με τα οριστικά μέτρα πάσχει από πρόδηλη νομική πλάνη.
   Εξάλλου, η προσφεύγουσα διατείνεται ότι η πρόταση περί περιοριστικών μέτρων πάσχει από παράβαση ουσιωδών τύπων, στο μέτρο που αυτή υιοθετήθηκε κατά προσβολή των δικαιωμάτων άμυνας και παράβαση του άρθρου 20, παράγραφος 5, του κανονισμού 384/96. Προς στήριξη του λόγου αυτού, η προσφεύγουσα ισχυρίζεται ότι η Επιτροπή διαβίβασε την πρότασή της στο Συμβούλιο πριν καν από την εκπνοή της προθεσμίας για την κατάθεση των παρατηρήσεών της σχετικά με την αναθεωρημένη τελική ενημέρωση επί της οποίας στηρίζεται η πρόταση.
   
      (1)  ΕΕ 2007, L 109, σ. 12.
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, ΕΕ 1996, L 56, σ. 1, όπως τροποποιήθηκε, για τελευταία φορά, με τον κανονισμό (ΕΚ) 2117/2005, ΕΕ L 340, σ. 17.